Theodor Løvstad

**Theodor Julius Løvstad** (født 2. september 1843 i Kristiania, død 20. april 1913) var en norsk redaktør, forfatter og musiker.

## Utdannelse
Theodor Løvstad var sønn av borgerhoboist Ole Løvstad (d. 1880). Sin første skoleundervisning mottok han av klokker og senere sokneprest til Eidsskog, Henry E. Fearnley. I november 1857 fikk han, bare en måned etter konfirmasjonen, ansettelse i 2. Brigades Musikkorps, hvor han under instruksjon av Paolo Sperati ble værende som militær musikant til våren 1867. Mens han spilte i brigademusikken begynte Løvstad å lese ulike skolefag på egen hånd. Da han i 1867 bestemte seg for å ta eksamen artium, meldte han seg som elev på Heltbergs studentfabrikk. Herfra ble han dimittert i 1869, men noen studier ved universitetet ble det ikke anledning til. Isteden tok han arbeid som kapellmester på Møllergatens teater, og senere på Tivoli.

## Yrkesaktiv som redaktør og kapellmester
Theodor Løvstad skrev monologer, dikt, farser og annet, ofte med satirisk innhold, og utga flere vittighetsblader. I 1879 ble han dømt til 40 dagers fengsel etter blasfemiparagrafen for å ha offentliggjort diktet «Gud, Verden og Mennesket» som «Anonym Eftertryks-Udgave» i bladet *Bakkus*, og for å ha publisert den danske forfatteren Peter Andreas Heibergs «Kiøbmands Katekismusen» fra 1789. Theodor Løvstad var også fra 1883 til 1913 redaktør av vittighetsbladet *[[Vikingen (tidsskrift)|Vikingen]]*, hvor han blant annet skrev kommentarer og betraktninger til livet i hovedstaden under signaturen *Ka'l Olsen fra Vika*. Her brukte han også en rekke andre forfatterpseudonymer. I *Vikingen* presenterte han i 1894 hele galleriet av meddelsomme figurer av «Familjen Olsen fra Wika, hvis ugentlige Forhandlinger om Dagens aktuelle Spørgsmaal **kun** findes indtagne i Vikingen».

I 1894 utga han i anledning 25-årsjubileet som student heftet *Tankesprog af Publilius Syrus*, med teksten avfattet på både norsk og latin. Publilius var en romersk slave som ble frigitt på grunn av sin slagferdighet. I et av diktene heter det:
I tyngste Lenker den er lagt
som sukker under Vanens Magt.

Samtidig med redaktørpostene og forfattervirksomheten fortsatte han som kapellmester på forskjellige restauranter i Kristiania. I sine siste år var han dels knyttet til Bazarhallen, dels til Eldorado.

Løvstad fikk i 1966 en veisløyfe oppkalt etter seg ute på Bygdøy, nemlig Theodor Løvstads vei.

## Referanser


## Kilder
* Holen, Ola 1895: «Theodor Løvstad» (s. 32–35). *Norske Bladfolk. Billeder og Karakteristiker*. Kristiania: J. M. Stenersen & Co's Forlag.

## Bibliografi
* *Viser og vers*. 1ste hefte (Sange af" En Nytaarsvisit"). Christiania 1876. 15 s. Komb. omsl. og tittelbl.
* *Glastrompeten. Lidt af hvert til Trøst og Husvalelse for Markedsbesøgende af begge Kjøn*. Kristiania 1879.
* *Norsk Flagsang*. Tekst og melodi -. Kristiania, Grimsgaard & Mallings Forlag, U.å. 4bl. Noter. Komb. tittelbl. og omsl.
* *Tankesprog af Publilius Syrus*. Tilegnet Aarets 25-Aars Studenter. (Tekst på norsk og latin). Kristiania 1894.

## Kilder
* *Bakkus. Humoristiske Blade*. Bind 1-10. Kristiania 11. Maj 1878 – 31. Marts 1883. 
* *Bakkus. Humoristiske Blade*. Ny Række. Bind 1-12. Kristiania 7. April 1882 – 23. Juni 1883. 
* Peter Rosenkrantz Johnsen: Theodor Løvstad (s. 241-243). *[[Folkebladet]]* No. 16. 31te August 1904.
* *Vikingen*. Bind 21-51. Kristiania 1883-1913.